****

**Αθήνα, 21 Δεκεμβρίου 2024**

**Νίκος Ανδρουλάκης: «Όσο δυναμώνει το ΠΑΣΟΚ, τόσο θα δυναμώνει η φωνή του ελληνικού λαού απέναντι σε μια κυβέρνηση που περιφρονεί τα πραγματικά του προβλήματα»**

Τα συλλυπητήρια του στον γερμανικό λαό για το χθεσινό τρομοκρατικό χτύπημα απηύθυνε ο Πρόεδρος του ΠΑΣΟΚ-Κινήματος Αλλαγής, Νίκος Ανδρουλάκης, στο πλαίσιο της τηλεοπτικής του συνέντευξης στην εκπομπή «MEGA Σαββατοκύριακο».

***«Βλέπουμε ξανά να επιστρέφει η τρομοκρατία στην Ευρώπη****. Και το λέω αυτό γιατί είναι πολύ κρίσιμο να συνδέσουμε αυτά τα γεγονότα με τις εξελίξεις στη Συρία. Διότι* ***εάν η διεθνής κοινότητα δεν δημιουργήσει τις συνθήκες της ομαλότητας, μπορεί να ξυπνήσουμε ένα πρωί και να δούμε ένα “Αφγανιστάν” στην καρδιά της Μεσογείου,*** *με ό,τι συνεπάγεται αυτό για την ασφάλεια μας και τη γεωπολιτική σταθερότητα της ευρύτερης περιοχής*» σημείωσε και στάθηκε με έμφαση στον ιδιαίτερο ρόλο που φαίνεται να διαδραματίζει η Τουρκία στην περιοχή μετά τις τελευταίες εξελίξεις: «***Διαβάζουμε πως υπάρχουν επικίνδυνες σκέψεις για ένα ανάλογο “τουρκολιβυκό” σύμφωνο, αυτή τη φορά με τη Συρία και θα πρέπει με κάθε τρόπο η ελληνική και ευρωπαϊκή διπλωματία να το αποτρέψουν»****.*

Ο κ. Ανδρουλάκης αποδόμησε την κυβερνητική πολιτική και στρατηγική: ***«Αν αυτό που προτείνουμε είναι θεσμικό,  η Νέα Δημοκρατία το αποφεύγει, όπως για παράδειγμα έκανε στην περίπτωση της χρηματοδότησης των Σπαρτιατών. Αν προτείνουμε ένα οικονομικό μέτρο, έχει την καραμέλα του λεφτόδεντρου. Όταν όμως ο κ. Μητσοτάκης θέλει να αντιμετωπίσει το πολιτικό κόστος και την κοινωνική οργή, ανοίγει το πουγκί,*** *ξεχνάει το λεφτόδεντρο και δίνει κάτι από όσα προτείνουμε. Πρόκειται για την* ***απόλυτη αναξιοπιστία».***

Στον απόηχο των τελευταίων δημοσκοπήσεων που αποτυπώνουν εδραίωση του ΠΑΣΟΚ στη δεύτερη θέση και υψηλή δημοφιλία για τον ίδιον, ο κ. Ανδρουλάκης υπογράμμισε ότι  «***σε έναν χρόνο η Νέα Δημοκρατία έχασε 30% της δύναμης της και το ΠΑΣΟΚ πήρε 30%****. Φιλοδοξούμε να τρέξουμε ακόμη γρηγορότερα».*

Και σχολίασε μια σειρά γεγονότων που περνούν …στα ψιλά των μίντια κάνοντας την αντίστιξη: «*Αν ήμουν Πρωθυπουργός και τον προϋπολογισμό που κατέθετα, ψήφιζαν τρεις οπαδοί του Κασιδιάρη, -όπως έχει κριθεί από τον Άρειο Πάγο-, θα είχε γίνει χαμός. Εάν επανέφερα σε τόσο σύντομο χρονικό διάστημα τον κ. Αυγενάκη μετά από ό,τι έγινε πέρυσι, θα είχε γίνει χαμός*».

«***Για να φύγει η Νέα Δημοκρατία το γρηγορότερο δυνατόν από την κυβέρνηση, πρέπει να υπάρχει ένα άλλο στυλ αντιπολίτευσης, η οποία θα είναι αποτελεσματική****. Δείτε σε πόσες πρωτοβουλίες μας ακολούθησε ασθμαίνουσα η Νέα Δημοκρατία γιατί βάλαμε την ατζέντα: Στην φαρμακευτική δαπάνη των δικαιούχων ΕΚΑΣ, στις τράπεζες έστω και με δειλά βήματα, στο θέμα της αναστολής της χρηματοδότησης των Σπαρτιατών με μεγάλη καθυστέρηση. Πιστεύω ότι η αντιπολίτευση πρέπει να δημιουργεί ένα αφήγημα συναίνεσης για κάποια μεγάλα εθνικά θέματα. Καταλαβαίνω ότι σε κάποιους δεν αρέσει. Αλλά για εμένα αυτή η στρατηγική είναι η στρατηγική που αποδίδει, γιατί* ***ο λαός θέλει ηρεμία και αλλαγή. Το ΠΑΣΟΚ θα του προσφέρει και ηρεμία και αλλαγή. Ηρεμία σημαίνει σταθερότητα, αλλαγή σημαίνει να φύγει η Νέα Δημοκρατία από την κυβέρνηση****.* ***Όσο δυναμώνει το ΠΑΣΟΚ, τόσο θα δυναμώνει η φωνή του ελληνικού λαού απέναντι σε μια κυβέρνηση που περιφρονεί τα πραγματικά του προβλήματα»*** τόνισε ο κ. Ανδρουλάκης.

«*Δυστυχώς,* ***ο ελληνικός λαός ζει μια περίοδο μεγάλης ανασφάλειας****, διότι το κόστος ζωής έχει απογειωθεί, υπάρχει έλλειψη σεβασμού στα εργασιακά δικαιώματα,  έλλειψη εμπιστοσύνης στους θεσμούς καθώς και σοβαρές γεωπολιτικές αναταράξεις. Εμείς πρέπει να δημιουργήσουμε μια αίσθηση ασφάλειας με πολιτικές πρωτοβουλίες. Βασική πολιτική πρωτοβουλία -και αυτός είναι ο στόχος του ΠΑΣΟΚ-, είναι να πέσει το κόστος ζωής στα ενοίκια, στην υγεία, στα τρόφιμα. Ο αγώνας που δίνουμε, είναι να αλλάξουν τα πολιτικά πράγματα. Προφανώς ο στόχος μας είναι να φύγει αυτή η κυβέρνηση, που είναι πρωταγωνιστής της σημερινής δεινής κατάστασης της μεσαίας τάξης και των πιο αδύναμων»* επισήμανε.

Εξήγησε, επιπλέον, αναλυτικά τα δυο εθνικά ζητήματα – η στρατηγική για το δημογραφικό και η αλλαγή του τρόπου επιλογής της ηγεσίας της δικαιοσύνης κατά την επικείμενη συνταγματική αναθεώρηση- επί των οποίων ζητεί τη συναίνεση της κυβέρνησης και της αντιπολίτευσης.

«*Συμφωνούμε όλοι ότι η δικαιοσύνη και στα Τέμπη και στις υποκλοπές είχε δυστυχώς μια δυσλειτουργία που δημιουργεί μια κρίση εμπιστοσύνης; Καταλαβαίνω την προσπάθεια να προστατευθούν οι υπουργοί και οι κολλητοί του συστήματος της Νέας Δημοκρατίας και στις δύο υποθέσεις.* ***Επειδή πρέπει να ενισχύσουμε τη διάκριση των εξουσιών και η δικαιοσύνη να έχει αυτονομία από το κυβερνών κόμμα, προτείνω με συναίνεση  κατά την αναθεώρηση του Συντάγματος αντί η κυβέρνηση να διορίζει την ηγεσία της δικαιοσύνης, η επιλογή της να γίνεται στη Βουλή με ευρεία πλειοψηφία κομμάτων και έτσι να έχουμε θεσμικά αντίβαρα*** *και μια δικαιοσύνη που λειτουργεί καλύτερα και όχι αυτά που είδαμε τα τελευταία χρόνια που είναι προσβλητικά για το κράτος δικαίου στην Ελλάδα».*

Στη συνέχεια σχολίασε την απόδοση της ελληνικής ιθαγένειας στην τέως βασιλική οικογένεια. «*Με τον νόμο του ΠΑΣΟΚ αποδέχθηκαν το αποτέλεσμα του δημοψηφίσματος, που κατέστησε παρελθόν τη βασιλεία στη χώρα μας. Αυτός είναι ο νόμος του ΠΑΣΟΚ. Το κακό ποιο είναι; Το επίθετο που έχουν επιλέξει, είναι απέναντι στο πνεύμα του νόμου.* ***Τι σημαίνει “Παύλος της Ελλάδας”; Η συντήρηση ενός μοναρχικού μύθου»***ανέφερε ο κ. Ανδρουλάκης εξηγώντας ότι αν ήταν στη θέση του κ. Μητσοτάκη, δεν θα επέτρεπε τη χρήση αυτού του επωνύμου*.*

«***Η Νέα Δημοκρατία “κλείνει το μάτι” σε κάθε είδους ακροδεξιά****. Όλα αυτά: Σπαρτιάτες, το επίθετο, η συγκρότηση του συστήματος της Νέας Δημοκρατίας με όλα τα κορυφαία στελέχη του ΛΑΟΣ, είναι προφανές ότι αυτό συμβαίνει*» συμπλήρωσε.

Ως προς τα σενάρια μεταγραφών βουλευτών, ο Πρόεδρος του ΠΑΣΟΚ ήταν σαφής: «*Εμείς δεν πρόκειται να κάνουμε αυτά που έκαναν ο ΣΥΡΙΖΑ και η Νέα Δημοκρατία, δηλαδή να παίρνουν βουλευτές από τα κόμματα με deal. Τι  θα κάνουμε; Είμαστε ένα ανοιχτό κόμμα.* ***Όποιο στέλεχος, όποιου κόμματος συμφωνεί με το πρόγραμμά και τις ιδέες μας, το κόμμα μας είναι ανοιχτό, να έρθει να πάρουμε κοινές πολιτικές πρωτοβουλίες στα πολιτικά μας συνέδρια, στις συνδιασκέψεις μας και έτσι να δημιουργηθεί ένα ευρύτερο μέτωπο.******Μεταγραφές και μάλιστα παρασκηνιακές για να αποσταθεροποιήσουμε κόμματα, όπως έκαναν η Νέα Δημοκρατία και ο ΣΥΡΙΖΑ εναντίον του ΠΑΣΟΚ, δεν θα κάνουμε, δεν είναι της πολιτικής μου κουλτούρας*».**

Ερωτηθείς, τέλος, για την αύξηση της εγκληματικότητας, ανέδειξε την υποστελέχωση των αστυνομικών υπηρεσιών. « *Όταν βλέπεις να γίνονται εγκλήματα δίπλα από αστυνομικά τμήματα, - τις δύο τελευταίες ημέρες είχαμε και τέτοια γεγονότα-, πρέπει να δούμε πώς θα λειτουργήσει καλύτερα το σώμα ώστε να έχουμε σύγχρονες μεθόδους αντιμετώπισης του εγκλήματος*» ανέφερε ο κ. Ανδρουλάκης.